Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 10.04.2025

**Αρ. Πρωτ.:**  426

ΠΡΟΣ: κ. Κ. Μητσοτάκη, Πρωθυπουργό της χώρας

**ΚΟΙΝ: «Πίνακας Αποδεκτών»**

ΘΕΜΑ: «Άμεση δέσμευση του Πρωθυπουργού για ουσιαστικές αυξήσεις στα επιδόματα των ατόμων με αναπηρία, χρόνιες ή/και σπάνιες παθήσεις**»**

**Κύριε Πρωθυπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), η οποία όπως γνωρίζετε αποτελεί την τριτοβάθμια Οργάνωση των ατόμων με αναπηρία, χρόνιες ή/και σπάνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας, με το παρόν, επανέρχεται για ακόμη μία φορά και διεκδικεί αυξήσεις στα αναπηρικά επιδόματα και τις συντάξεις των χαμηλοσυνταξιούχων, το οποίο αποτελεί πάγιο αίτημά μας τα τελευταία χρόνια.

Η πρωτοφανής αύξηση του κόστους ζωής, που έχει επιφέρει η αλματώδης άνοδος των τιμών στα βασικά αγαθά, την ενέργεια και τα καύσιμα, έχει δημιουργήσει ασφυκτικές συνθήκες διαβίωσης για τα άτομα με αναπηρία, με χρόνιες ή/και σπάνιες παθήσεις, για τους οποίους η κάλυψη ακόμη και των στοιχειωδών αναγκών τους καθίσταται ολοένα και πιο δύσκολη, εάν λάβουμε υπόψη και το πρόσθετο κόστος που απαιτείται για την κάλυψη των αναγκών τους λόγω της αναπηρίας τους.

Οι αναπηρικές συντάξεις και τα επιδόματα, τα οποία παραμένουν σε πολύ χαμηλά επίπεδα, δεν επαρκούν για να ανταποκριθούν τα άτομα με αναπηρία, χρόνιες ή/και σπάνιες παθήσεις στις αυξημένες οικονομικές απαιτήσεις της καθημερινότητας, με αποτέλεσμα να επιδεινώνεται διαρκώς η οικονομική τους κατάσταση, οδηγώντας πολλούς από αυτούς στα όρια της φτώχειας.

Ως εκ τούτου, θεωρούμε επιβεβλημένη την αναπροσαρμογή των αναπηρικών επιδομάτων προκειμένου να καλύπτουν τις ανάγκες των ατόμων με αναπηρία, χρόνιες ή/και σπάνιες παθήσεις, διασφαλίζοντας τους παράλληλα ένα αξιοπρεπές επίπεδο διαβίωσης.

**Κύριε Πρωθυπουργέ**,

Η ανάγκη για την άμεση και σταθερή οικονομική στήριξη των ατόμων με αναπηρία, χρόνιες ή/και σπάνιες παθήσεις στην Ελλάδα καθίσταται επιτακτική, μέσω της θέσπισης ενός ολοκληρωμένου πλαισίου που να περιλαμβάνει:

1. **Σύνδεση της αύξησης των αναπηρικών επιδομάτων του ΟΠΕΚΑ σύμφωνα με την αντίστοιχη αύξηση που δίνεται στον κατώτατο μισθό κάθε χρόνο.**
2. **Χορήγηση του επιδόματος κώφωσης-βαρηκοΐας στα κωφά-βαρήκοα άτομα με ποσοστό αναπηρίας 67% και άνω, με κατάργηση των ισχυόντων ηλικιακών περιορισμών** (από 18-65), καθώς αποτελεί μία μόνιμη και μη αναστρέψιμη μορφή αναπηρίας που κατ’ ανάγκη συνεπάγεται πρόσθετες ανάγκες και οικονομικές επιβαρύνσεις.

Η διασφάλιση ενός αξιοπρεπούς βιοτικού επιπέδου για τα άτομα με αναπηρία δεν μπορεί να αποτελεί αντικείμενο διαπραγμάτευσης – είναι ζήτημα θεμελιωδών δικαιωμάτων και κοινωνικής δικαιοσύνης. Η υιοθέτηση μέτρων που θα ανταποκρίνονται στις πραγματικές ανάγκες των ατόμων με αναπηρία, χρόνιες ή/και σπάνιες παθήσεις και θα τους επιτρέπουν να ζουν με αξιοπρέπεια, αποτελεί αναγκαίο βήμα για μια κοινωνία δίκαιη, χωρίς αποκλεισμούς και διακρίσεις.

Αναμένοντας τις ενέργειές σας

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υπουργού Εθνικής Οικονομίας και Οικονομικών, κ. Κ. Πιερρακάκη
* Γραφείο Υπουργού Κοινωνικής Συνοχής και Οικογένειας, κ. Δ. Μιχαηλίδου
* Γραφείο Αντιπροέδρου της Κυβέρνησης και Υπουργού Επικρατείας, κ. Κ. Χατζηδάκη
* Γραφείο Υπουργού Επικρατείας, κ. Α. Σκέρτσο
* Γραφείο Υφυπουργού Εθνικής Οικονομίας και Οικονομικών, κ. Α. Πετραλιά
* Μέλη Ελληνικού Κοινοβουλίου
* Γραφείο Γενικού Γραμματέα Κοινωνικής Αλληλεγγύης και Καταπολέμησης της Φτώχειας, κ. Π. Πύρρο
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |